สรุปภาวะตลาดต่างประเทศ ประจำวันที่ 4 เม.ย. 2565
สรุปภาวะตลาดต่างประเทศ ประจำวันที่ 4 เม.ย. 2565
สรุปภาวะตลาดต่างประเทศ ประจำวันที่ 4 เม.ย. 2565
5 เม.ย. 2565

ดัชนีดาวโจนส์ตลาดหุ้นนิวยอร์กปิดบวกในวันจันทร์ (4 เม.ย.) ขณะที่ดัชนี Nasdaq พุ่งขึ้นกว่า 200 จุด โดยได้ปัจจัยหนุนจากแรงซื้อหุ้นกลุ่มเทคโนโลยี ซึ่งรวมถึงหุ้นทวิตเตอร์ที่ทะยานขึ้นกว่า 27% อย่างไรก็ดี นักลงทุนยังคงวิตกกังวลเกี่ยวกับสงครามรัสเซีย-ยูเครน รวมทั้งผลกระทบจากการที่รัสเซียถูกคว่ำบาตรหลังใช้กำลังทหารโจมตียูเครน
ดัชนีเฉลี่ยอุตสาหกรรมดาวโจนส์ปิดที่ 34,921.88 จุด เพิ่มขึ้น 103.61 จุด หรือ +0.30%, ดัชนี S&amp;P500 ปิดที่ 4,582.64 จุด เพิ่มขึ้น 36.78 จุด หรือ +0.81% และดัชนี Nasdaq ปิดที่ 14,532.55 จุด เพิ่มขึ้น 271.05 จุด หรือ +1.90%
ตลาดหุ้นยุโรปปิดปรับตัวขึ้นในวันจันทร์ (4 เม.ย.) โดยได้แรงหนุนจากหุ้นกลุ่มเทคโนโลยีที่ทะยานขึ้นมากกว่า 2% ขณะที่นักลงทุนยังคงจับตาชาติตะวันตกเตรียมคว่ำบาตรรัสเซียมากขึ้นหลังจากยูเครนกล่าวหาว่ารัสเซียก่ออาชญากรรมสงคราม
ดัชนี Stoxx Europe 600 ปิดที่ 462.19 จุด เพิ่มขึ้น 3.85 จุด หรือ +0.84%
ดัชนี CAC-40 ตลาดหุ้นฝรั่งเศสปิดที่ 6,731.37 จุด เพิ่มขึ้น 47.06 จุด หรือ +0.70%, ดัชนี DAX ตลาดหุ้นเยอรมนีปิดที่ 14,518.16 จุด เพิ่มขึ้น 71.68 จุด หรือ +0.50% และดัชนี FTSE 100 ตลาดหุ้นลอนดอนปิดที่ 7,558.92 จุด เพิ่มขึ้น 21.02 จุด หรือ +0.28%
ตลาดหุ้นลอนดอนปิดบวกในวันจันทร์ (4 เม.ย.) โดยได้แรงหนุนจากการปรับตัวขึ้นของหุ้นกลุ่มอุตสาหกรรมและสันทนาการ ขณะที่นักลงทุนยังคงจับตาสถานการณ์เกี่ยวกับวิกฤตรัสเซีย-ยูเครน
ดัชนี FTSE 100 ตลาดหุ้นลอนดอนปิดที่ 7,558.92 จุด เพิ่มขึ้น 21.02 จุด หรือ +0.28%
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นในวันจันทร์ (4 เม.ย.) ท่ามกลางความกังวลที่ว่า ตลาดน้ำมันโลกอาจเผชิญภาวะตึงตัวมากขึ้น หากสหรัฐและยุโรปใช้มาตรการคว่ำบาตรต่อรัสเซียในระดับที่รุนแรง อันเนื่องมาจากการที่ทหารรัสเซียสังหารหมู่ชาวยูเครนในพื้นที่ใกล้กรุงเคียฟ
ทั้งนี้ สัญญาน้ำมันดิบ WTI ส่งมอบเดือนพ.ค. พุ่งขึ้น 4.01 ดอลลาร์ หรือ 4% ปิดที่ 103.28 ดอลลาร์/บาร์เรล
สัญญาน้ำมันดิบเบรนท์ (BRENT) ส่งมอบเดือนมิ.ย. เพิ่มขึ้น 3.14 ดอลลาร์ หรือ 3% ปิดที่ 107.53 ดอลลาร์/บาร์เรล
สัญญาทองคำตลาดนิวยอร์กปิดพุ่งขึ้นในวันจันทร์ (4 เม.ย.) โดยได้แรงหนุนจากการที่นักลงทุนเข้าซื้อทองคำในฐานะสินทรัพย์ปลอดภัย ท่ามกลางความกังวลเกี่ยวกับสงครามรัสเซีย-ยูเครน
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 10.3 ดอลลาร์ หรือ 0.54% ปิดที่ 1,934 ดอลลาร์/ออนซ์
สัญญาโลหะเงินส่งมอบเดือนพ.ค. ลดลง 6.4 เซนต์ หรือ 0.26% ปิดที่ 24.59 ดอลลาร์/ออนซ์
สัญญาพลาตินัมส่งมอบเดือนก.ค. เพิ่มขึ้น 2.4 ดอลลาร์ หรือ 0.24% ปิดที่ 991 ดอลลาร์/ออนซ์
สัญญาพัลลาเดียมส่งมอบเดือนมิ.ย. เพิ่มขึ้น 7.50 หรือ 0.33% ปิดที่ 2,275 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลัก ๆ ในการซื้อขายที่ตลาดปริวรรตเงินตรานิวยอร์กในวันจันทร์ (4 เม.ย.) เนื่องจากนักลงทุนเข้าซื้อดอลลาร์ในฐานะสกุลเงินปลอดภัย ท่ามกลางความกังวลเกี่ยวกับสงครามรัสเซีย-ยูเครน ขณะเดียวกันนักลงทุนจับตารายงานการประชุมประจำเดือนมี.ค.ของธนาคารกลางสหรัฐ (เฟด) ซึ่งจะมีการเปิดเผยในวันพุธตามเวลาสหรัฐ
ทั้งนี้ ดัชนีดอลลาร์ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.37% แตะที่ 99.000 เมื่อคืนนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 122.82 เยน จากระดับ 122.61 เยน และแข็งค่าเมื่อเทียบกับฟรังก์สวิส ที่ระดับ 0.9262 ฟรังก์ จากระดับ 0.9254 ฟรังก์ แต่ดอลลาร์สหรัฐอ่อนค่าลงเมื่อเทียบกับดอลลาร์แคนาดา ที่ระดับ 1.2485 ดอลลาร์แคนาดา จากระดับ 1.2510 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0975 ดอลลาร์ จากระดับ 1.1042 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3116 ดอลลาร์ จากระดับ 1.3105 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7550 ดอลลาร์สหรัฐ จากระดับ 0.7497 ดอลลาร์สหรัฐ